Diari Oficial de la Generalitat Valenciana


Sumari del DOGV 6288, del 14-06-2010 (2010/6719)

INSTRUCCIONS de 7 de juny de 2010, de la Gerència de l'Agència Valenciana de Salut, per a l'aplicació del Reial Decret Llei 8/2010, de 20 de maig, pel qual s'adopten mesures extraordinàries per a la reducció del dèficit públic.
-----------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6288

Data del DOGV
:   14-06-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/6719


Data del document
:   07-06-2010

Organisme emissor
:   Conselleria de Sanitat

Tipus de document
:   Instrucció

Anàlisi jurídica

 Descriptors 

:   * despeses farmacèutiques
    * legislació
    * política d'austeritat
    * medicament
    * farmacologia

INSTRUCCIONS de 7 de juny de 2010, de la Gerència de l'Agència Valenciana de Salut, per a l'aplicació del Reial Decret Llei 8/2010, de 20 de maig, pel qual s'adopten mesures extraordinàries per a la reducció del dèficit públic. [2010/6719]  
El Reial Decret Llei 4/2010, de 26 de març, de racionalització de la despesa farmacèutica a càrrec del Sistema Nacional de Salut, tenia l'objectiu urgent de modificar el finançament públic dels medicaments i productes sanitaris previst en la Llei 29/2006, de 26 de juliol, de Garanties i Ús Racional dels Medicaments i Productes Sanitaris (GURMPS), amb la finalitat última d'establir mesures de racionalització i control de la despesa sanitària que possibilitaren, en l'àmbit farmacèutic, una reducció immediata de la despesa. En este sentit, es modificava la Llei 29/2006, de 26 de juliol, GURMPS, entre altres coses per a facilitar l'aplicació del sistema de preus de referència, alhora que, amb caràcter de mínims imprescindibles, s'acordava la reducció del preu dels medicaments genèrics.  
El Reial Decret Llei 8/2010, de 20 de maig, pel qual s'adopten mesures extraordinàries per a la reducció del dèficit públic aborda l'establiment de mesures complementàries a les ja adoptades en el marc de la prestació farmacèutica, a través de descomptes en els medicaments i revisió de preus dels productes sanitaris no afectats pel reial decret llei anterior. No podem oblidar que la Llei 26/2009, de 23 de desembre, en l'article 79 modifica l'Impost sobre el Valor Afegit aplicable als productes sanitaris, i el fixa en el 8% amb efecte des de l'1 de juliol de 2010.  
El Consell Interterritorial del Sistema Nacional de Salut pot acordar les condicions generals de planificació, coordinació, contractació, adquisició i subministrament de medicaments i productes sanitaris de les estructures i servicis de titularitat publica integrats en el Sistema Nacional de Salut (article 88.2 de la Llei 29/2006, de 26 de juliol, GURMPS). D'altra banda, la Generalitat té competències exclusives en l'organització, administració i gestió de totes les institucions sanitàries públiques dins del territori de la Comunitat Valenciana, així com l'execució de la legislació de l'Estat sobre productes farmacèutics (article 54 de l'Estatut d'Autonomia).  
Per tal de facilitar l'aplicació de les mesures en matèria de prestació farmacèutica i fins que no s'establisquen acords en el marc del Consell Interterritorial del Sistema Nacional de Salut es donen les instruccions següents.  
Instruccions  
1. Deduccions sobre els medicaments dispensats per les oficines de farmàcia a l'Agència Valenciana de Salut  
1.1. Les deduccions descrites en esta instrucció inclouen tots els medicaments dispensats per oficina de farmàcia a l'Agència Valenciana de Salut, a excepció dels medicaments genèrics, així com els medicaments que es troben afectats per l'aplicació del sistema de preus de referència. S'apliquen les deduccions als medicaments que, fins i tot estant integrats en el sistema de preus de referència, formen part de conjunts inactius.  
1.2. A partir de l'1 de juny de 2010 les oficines de farmàcia han d'aplicar, en la facturació mensual dels medicaments d'ús humà fabricats industrialment que es dispensen a càrrec de la prestació farmacèutica de l'Agència Valenciana de Salut, una deducció del 7,5% sobre el preu de venda al públic dels medicaments referenciats en l'apartat anterior, excepte en el cas de medicaments òrfens, en què les deduccions són del 4%.  
1.3. L'aplicació de l'escala prevista en l'apartat 3 de l'article 2 del Reial Decret 823/2008, de 16 de maig, pel qual s'establixen els marges, deduccions i descomptes corresponents a la distribució i dispensació de medicaments d'ús humà, s'efectua després d'aplicar les deduccions previstes en l'apartat 1.2 d'esta instrucció.   
1.4. Per tal de normalitzar el procés de facturació mensual de receptes oficials del Sistema Nacional de Salut es modifiquen determinats annexos del concert entre la Conselleria de Sanitat i els col·legis oficials de farmacèutics de les províncies d'Alacant, Castelló i València, de 24 de juny de 2004, pel qual es fixen les condicions d'execució de la prestació farmacèutica a través de les oficines de farmàcia. L'annex IV inclourà un nou concepte (deducció RDL 8/2010). L'annex IX inclourà una nova columna (deducció RDL 8/2010).  
1.5. Excepte acord entre les parts dels agents de la cadena farmacèutica, per a l'aplicació i repartiment de les deduccions, els càlculs de les quantitats a deduir pel distribuïdor i laboratoris farmacèutics a les oficines de farmàcia s'ha d'efectuar prenent com a base el consum de medicaments enumerats en l'1.1 d'esta instrucció durant el mes natural anterior, obtingut a través de les dades de facturació presentats per les oficines de farmàcia a l'Agència Valenciana de Salut. La distribució ha d'aplicar una deducció del 7,5% sobre el preu de venda del distribuïdor que s'ha d'abonar en el mes següent al que es fa referència en la facturació. Correspon al laboratori farmacèutic aplicar igualment una deducció del 7,5% sobre el preu industrial màxim.  
2. Deduccions sobre les compres dels medicaments realitzades pels servicis sanitaris de l'Agència Valenciana de Salut  
2.1. Les deduccions descrites en esta instrucció inclouen tots els medicaments d'ús humà fabricats industrialment formalitzades les seues compres a càrrec de fons públics de l'Agència Valenciana de Salut a través dels servicis de farmàcia hospitalaris i sociosanitaris i de les estructures d'atenció primària, a excepció dels medicaments genèrics, així com els medicaments que es troben afectats per l'aplicació del sistema de preus de referència. S'apliquen les deduccions als medicaments que, fins i tot estant integrats en el sistema de preus de referència, formen part de conjunts inactius.  
2.2. A partir de l'1 de juny de 2010, en les compres de medicaments d'ús humà fabricats industrialment enumerats en el punt 2.1 i formalitzades a càrrec de fons públics de l'Agència Valenciana de Salut a través dels servicis de farmàcia hospitalaris i sociosanitaris i de les estructures d'atenció primària, s'aplica una deducció del 7,5% sobre el preu de compra, i en el cas de medicaments òrfens, les deduccions són del 4%. S'entén per preu de compra el preu actual resultant de qualsevol procediment administratiu utilitzat en l'adquisició de medicaments, i afecta:  
- Adquisicions per compra centralitzada.  
- Adquisicions per compra no centralitzada.  
- Adquisicions directes.  
2.3. Totes les factures de comandes realitzades des del dia 1 de juny de 2010, en els medicaments afectats per la instrucció 2.1, han de minorar el preu de compra actual amb les deduccions relacionades en el punt 2.2.  
3. Revisió dels preus dels productes sanitaris  
3.1. El preu de venda al públic dels productes sanitaris inclosos en la prestació farmacèutica del Sistema Nacional de Salut (a través de recepta oficial del Sistema Nacional de Salut) es reduirà en un 7,5%, a excepció del preu dels absorbents d'incontinència d'orina, la reducció dels quals serà del 20%.  
3.2. Les existències dels productes sanitaris que figuren en magatzems majoristes poden seguir comercialitzant-se amb el preu anterior fins el 15 de juliol de 2010 i les existències de les presentacions de productes sanitaris amb el preu anterior que figuren en les oficines de farmàcia poden seguir comercialitzant-se a tal preu fins al 31 de juliol de 2010. Quant a devolucions, s'aplica als productes sanitaris el que disposa l'article 6.2.5 del Reial Decret 726/1982, de 17 de març, pel qual es regula la caducitat i devolucions de les especialitats farmacèutiques als laboratoris farmacèutics. En conseqüència, els magatzems majoristes i les oficines de farmàcia podran tornar als fabricants de productes sanitaris, a partir de la finalització dels terminis indicats i d'acord amb l'article 8 del reial decret citat, les existències de les presentacions amb preu en l'embalatge anterior a les reduccions establides.  
3.3. Les oficines de farmàcia, a partir de l'1 d'agost de 2010, dispensaran en les receptes a càrrec de la prestació farmacèutica de l'Agència Valenciana de Salut, els productes sanitaris amb el nou preu de venda al públic i IVA. En la facturació a l'Agència Valenciana de Salut d'estes receptes, s'aplica el nomenclàtor d'agost de 2010 amb preu de venda al públic revisat i IVA.   
3.4. La comissió mixta central del concert revisarà l'annex II sobre preus màxims de finançament d'absorbents, basant-se en l'estipulació cinquena del conveni entre l'Agència Valenciana de Salut i els Col·legis Oficials de Farmacèutics de les províncies d'Alacant, Castelló i València pel qual s'establixen els preus màxims de finançament per a la dispensació de medicaments i productes sanitaris en el marc de les prestacions sanitàries del Sistema Nacional de Salut, de 10 de març de 2009, i el que establix el Reial Decret Llei 8/2010, de 20 de maig, pel qual s'adopten mesures extraordinàries per a la reducció del dèficit públic.  
València, 7 de juny de 2010.- El director gerent de l'Agència Valenciana de Salut: Luis Rosado Bretón.